CELEX: 52016PC0072
Language: sl
Date: 2016-02-10
Title: Predlog SKLEP SVETA o stališču, ki se v imenu Evropske unije sprejme v okviru Skupnega odbora za ponovni sprejem glede sklepa Skupnega odbora za ponovni sprejem o izvedbenih postopkih za uporabo členov 4 in 6 Sporazuma med Evropsko unijo in Republiko Turčijo o ponovnem sprejemu oseb, ki prebivajo brez dovoljenja, od 1. junija 2016

EVROPSKA KOMISIJA
            Bruselj, 10.2.2016
            COM(2016) 72 final
            2016/0044(NLE)
            Predlog
            SKLEP SVETA
            o stališču, ki se v imenu Evropske unije sprejme v okviru Skupnega odbora za ponovni sprejem glede sklepa Skupnega odbora za ponovni sprejem o izvedbenih postopkih za uporabo členov 4 in 6 Sporazuma med Evropsko unijo in Republiko Turčijo o ponovnem sprejemu oseb, ki prebivajo brez dovoljenja, od 1. junija 2016
            
               
         
         
            
               OBRAZLOŽITVENI MEMORANDUM
            
            
               Sporazum med Evropsko unijo in Republiko Turčijo o ponovnem sprejemu oseb, ki prebivajo brez dovoljenja (v nadaljnjem besedilu: Sporazum), je bil sklenjen s Sklepom Sveta 2014/252/EU
                  1
               , veljati pa je začel 1. oktobra 2014. V skladu s členom 24(3) Sporazuma se določbe členov 4 in 6 Sporazuma, ki se nanašajo na ponovni sprejem državljanov tretjih držav in oseb brez državljanstva, začnejo uporabljati 1. oktobra 2017. 
            
            
               Po srečanju na vrhu med EU in Turčijo
                  2
                sta se Unija in Turčija 29. novembra 2015 dogovorili, „da se bo sporazum med EU in Turčijo o ponovnem sprejemu začel v celoti uporabljati junija 2016, da bi Komisija jeseni 2016 lahko predložila tretje poročilo o napredku z namenom dokončanja procesa liberalizacije vizumskega režima, tj. odprave vizumske obveznosti za turške državljane na schengenskem območju do oktobra 2016, ko bodo izpolnjene zahteve iz načrta“.
            
            
               V skladu s Sporazumom ustanovljeni Skupni odbor za ponovni sprejem med drugim spremlja in olajšuje uporabo Sporazuma ter odloča o potrebnih izvedbenih postopkih. Na podlagi politične izjave z dne 29. novembra 2015 sta EU in Turčija na drugem sestanku Skupnega odbora za ponovni sprejem, ki je potekal 19. januarja 2016, razpravljali o možnosti, da bi navedeni odbor sprejel sklep na podlagi člena 19(1)(b) Sporazuma o potrebnih izvedbenih postopkih, da bi se obveznosti iz členov 4 in 6 Sporazuma lahko začele uporabljati že prej, tj. 1. junija 2016.  Ustrezni osnutek sklepa Skupnega odbora za ponovni sprejem je priložen temu predlogu.
            
            
            
               2016/0044 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije sprejme v okviru Skupnega odbora za ponovni sprejem glede sklepa Skupnega odbora za ponovni sprejem o izvedbenih postopkih za uporabo členov 4 in 6 Sporazuma med Evropsko unijo in Republiko Turčijo o ponovnem sprejemu oseb, ki prebivajo brez dovoljenja, od 1. junija 2016
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, in zlasti člena 79(3) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)
                     Sporazum med Evropsko unijo in Republiko Turčijo o ponovnem sprejemu oseb, ki prebivajo brez dovoljenja (v nadaljnjem besedilu: Sporazum), je bil sklenjen s Sklepom Sveta 2014/252/EU
                  3
               , veljati pa je začel 1. oktobra 2014. V skladu s členom 24(3) Sporazuma bi se morale določbe členov 4 in 6 Sporazuma, ki se nanašajo na ponovni sprejem državljanov tretjih držav in oseb brez državljanstva, začeti uporabljati 1. oktobra 2017. 
            
            
               (2)
                     EU in Turčija sta se na vrhu 29. novembra 2015 dogovorili, da se bo sporazum o ponovnem sprejemu v celoti uporabljal od 1. junija 2016. 
            
            
               (3) V skladu s členom 19(1)(b) Sporazuma lahko Skupni odbor za ponovni sprejem odloča o izvedbenih postopkih, potrebnih za enotno uporabo Sporazuma. Zato bi bilo treba s sklepom Skupnega odbora za ponovni sprejem določiti potrebne izvedbene postopke, da bi se lahko obveznosti iz členov 4 in 6 Sporazuma uporabljale že od 1. junija 2016.
            
            
               [(4) V skladu s členom 3 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, je Združeno kraljestvo podalo uradno obvestilo, da želi sodelovati pri sprejetju in uporabi tega sklepa.]
            
            
               [(5) V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, ter brez poseganja v člen 4 navedenega protokola Irska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.]
            
            
               (6) V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
            
         
         
            
               (7) Ob upoštevanju zgoraj navedenega je treba določiti stališče, ki se v imenu Evropske unije sprejme v okviru Skupnega odbora za ponovni sprejem glede sklepa Skupnega odbora za ponovni sprejem o izvedbenih postopkih za uporabo členov 4 in 6 Sporazuma od 1. junija 2016 –   
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se v imenu Unije sprejme v Skupnem odboru EU in Turčije za ponovni sprejem glede sklepa Skupnega odbora za ponovni sprejem o izvedbenih postopkih za uporabo členov 4 in 6 Sporazuma od 1. junija 2016, temelji na osnutku sklepa Skupnega odbora za ponovni sprejem, ki je priložen temu sklepu.
            
            
               Manjše spremembe k temu osnutku sklepa se lahko sprejmejo brez nadaljnjih sklepov Sveta.
            
            
                 
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 134, 7.5.2014, str. 1.
               
               
                  
                     (2)
                  Izjava Generalnega sekretariata Sveta 870/15 z dne 29. novembra 2015.
               
               
                  
                     (3)
                  UL L …
               
            
      
    ---documentbreak--- 
      
         
               EVROPSKA KOMISIJA
            Bruselj, 10.2.2016
            COM(2016) 72 final
            PRILOGA
            k
            predlogu SKLEPA SVETA
            o stališču, ki se v imenu Evropske unije sprejme v okviru Skupnega odbora za ponovni sprejem glede sklepa Skupnega odbora za ponovni sprejem o izvedbenih postopkih za uporabo členov 4 in 6 Sporazuma med Evropsko unijo in Republiko Turčijo o ponovnem sprejemu oseb, ki prebivajo brez dovoljenja, od 1. junija 2016
            
               
         
         
            
               
            
               OSNUTEK
            
            
               SKLEP ŠT. 2/2016 SKUPNEGA ODBORA ZA PONOVNI SPREJM, USTANOVLJENEGA S SPORAZUMOM MED EVROPSKO UNIJO IN REPUBLIKO TURČIJO O PONOVNEM SPREJMU OSEB, KI PREBIVAJO BREZ DOVOLJENJA,
            
            
               o izvedbenih postopkih za uporabo členov 4 in 6 Sporazuma od 1. junija 2016 
            
            
            
               ODBOR JE –
            
            
               ob upoštevanju Sporazuma med Evropsko unijo in Republiko Turčijo o ponovnem sprejemu oseb, ki prebivajo brez dovoljenja, in zlasti člena 19(1)(b) Sporazuma,
            
            
            
               ob upoštevanju naslednjega:
            
            
               (1) Sporazum med Evropsko unijo in Republiko Turčijo o ponovnem sprejemu oseb, ki prebivajo brez dovoljenja (v nadaljnjem besedilu: Sporazum), je začel veljati 1. oktobra 2014. 
            
            
            
               (2) V skladu s členom 24(3) Sporazuma bi se morale obveznosti ponovnega sprejema državljanov tretjih držav in oseb brez državljanstva, kakor so določene v členih 4 in 6 Sporazuma, začeti uporabljati šele tri leta po začetku veljavnosti Sporazuma.
            
            
            
               (3) Glede na politični dogovor, ki sta ga obe strani dosegli na srečanju na vrhu med EU in Turčijo 29. novembra, da se sporazum začne v celoti uporabljati od junija 2016 –
            
            
            
               SKLENIL SPREJETI NASLEDNJI IZVEDBENI POSTOPEK:
            
            
            
               Člen 1
            
            
         
         
            
               Obveznosti iz členov 4 in 6 Sporazuma, ki se nanašajo na ponovni sprejem državljanov tretjih držav in oseb brez državljanstva, se uporabljajo od 1. junija 2016. 
            
            
            
               Člen 2
            
            
               Ta sklep začne veljati na dan sprejetja.
            
            
            
            
            
               ………………………………...
                     …………………………………..
            
            
               (za Evropsko unijo)
                     
                     
                     
                     
                     
                     
                         (za Republiko Turčijo)